Document ID: 32006L0033

KOMMISSIONENS DIREKTIV 2006/33/EF
af 20. marts 2006
om ændring af direktiv 95/45/EF for så vidt angår sunset yellow FCF (E 110) og titandioxid (E 171)
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler (1), særlig artikel 3, stk. 3, litra a),
efter høring af Den Europæiske Fødevaresikkerhedsautoritet, og
ud fra følgende betragtninger:
(1)
Ved Kommissionens direktiv 95/45/EF af 26. juli 1995 om specifikke renhedskriterier for farvestoffer til brug i levnedsmidler (2) er der fastsat renhedskriterier for de farvestoffer, der er opregnet i Europa-Parlamentets og Rådets direktiv 94/36/EF af 30. juni 1994 om farvestoffer til brug i levnedsmidler (3).
(2)
Sunset yellow FCF (E 110) er ved direktiv 94/36/EF godkendt som et farvestof til brug i visse fødevarer. Det er videnskabeligt dokumenteret, at der under visse omstændigheder som en urenhed kan dannes Sudan I (1-(phenylazo)-2-naphthalenol) under fremstillingen af sunset yellow. Sudan I er et farvestof, der ikke er godkendt, og som er et uønsket stof i fødevarer. Dets forekomst i sunset yellow bør derfor begrænses til en mængde, der ligger under detektionsgrænsen, dvs. 0,5 mg/kg. Renhedskriterierne for sunset yellow FCF (E 110) bør derfor ændres i overensstemmelse hermed.
(3)
Der bør tages hensyn til specifikationerne og analysemetoderne for tilsætningsstoffer, således som de er fastsat i Codex Alimentarius af den fælles FAO/WHO-ekspertgruppe for tilsætningsstoffer til levnedsmidler (Joint FAO/WHO Expert Committee on Food Additives - JECFA). JECFA har iværksat et systematisk program med henblik på at erstatte testen for tungmetaller (som bly) i alle eksisterende specifikationer for fødevaretilsætningsstoffer med passende grænseværdier for de enkelte relevante tungmetaller. Disse grænseværdier for sunset yellow FCF (E 110) bør derfor ændres i overensstemmelse hermed.
(4)
Titandioxid (E 171) er ved direktiv 94/36/EF godkendt som et farvestof til brug i visse fødevarer. Titandioxid kan fremstilles som krystaller i anatase- eller rutilform. Rutil-titandioxid i form af plader adskiller sig fra anatase med hensyn til såvel struktur som optiske egenskaber (perlemorsskær). Der er et teknologisk behov for at anvende pladeformen af rutil-titandioxid som farvestof i fødevarer og i overtræksfilm til kosttilskudstabletter. Den Europæiske Fødevaresikkerhedsautoritet erklærede den 7. december 2004, at anvendelse af rutil-titandioxid i pladeform eller amorf form ikke ville give sikkerhedsproblemer. Renhedskriterierne for titandioxid (E 171) bør derfor ændres, så de omfatter stoffet i form af såvel anatase som rutil.
(5)
Direktiv 95/45/EF bør derfor ændres i overensstemmelse hermed.
(6)
Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE DIREKTIV:
Artikel 1
Bilaget til direktiv 95/45/EF ændres som angivet i bilaget til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 10. april 2007. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 20. marts 2006.

Labels: 0
17